Papersnake/gushiwen huggingface dataset:
冯载赓招集滴翠山房同胡南征陈命美 其二
李之世（明代）

踞石芘林任偃舒，一痕花影上衣裾。几人把酒听山鸟，何处翻经响木鱼。

香馩嫩芽青茉莉，盘分细颖碧芙渠。明窗真觉无馀事，倘许閒窥帐里书。
次刘学录梅韵
陈宓（宋代）

南方地暖开仍早，容易离思岁月长。
幸有高人知此意，山游百度又何妨。
雨中看花七首 其三
何景明（明代）

昨朝日照花尽开，今朝雨多花可哀。由来落花无根蒂，随风吹去又吹来。
丁丑老人生旦
陈文蔚（宋代）

箕畴五福孰居一，惟有年高无等芬。
皆缘作善天降康，视履知当获元吉。
贫居衣食虽屡乏，墙下有桑园芋栗。
乘反衣轻岂不快，往往久长难可必。
矍铄吾翁八十五，骨劲双瞳如点漆。
安贫每某菽水养，虽是形癯心则逸。
菊花开晚似有意，不为重阳为今日。
成行儿女罗酒浆，拜祝愿天从所乞。
不愿分外乐事多，只愿亲安体无疾。
不愿官书汾阳考，只愿亲年增秩秩。
儿孙倘或有生决，此去买田多种秫。
直须酿酒如春红，岁岁称觞无了毕。
况当风物一年好，盘荐黄橙并绿橘。
贺新郎·庚辰七夕，晤缪函九于刘蔚园寺寓席上赋赠
陆震（清代）

乌鹊桥初驾。也人间、重逢旧雨，在东亭舍。记得前年秋八月，万斛清辉狼藉。

曾酌我、玩芳亭下。一别诅期三载过，诉离愁、深夜何曾罢。

惹鹦鹉，笼中骂。

饶伊絮尽伤心话。总何如、狂时拓戟，醉馀舞蔗。吾意且填红豆曲，刚擘蛮笺细写。

又早被、泪痕沾洒。人世那能长聚首，算浮生、本是无根者。

萍与梗，任潮打。
偈颂六十七首
释原妙（宋代）

工夫不到不方圆，宽著程途急著鞭。
但得此心常不昧，从教沧海变桑田。
宿僊霞岭下
陆游（宋代）

吾生真是一枯蓬，行遍人间路未穷。
暂听朝鸡双阙下，又骑羸未万山中。
重裘不敌晨霜力，老木争号夜谷风。
切勿重寻散关梦，朱颜改尽壮图空。
观小鱼
释永颐（宋代）

藻间相失复相寻，水面争浮力未禁。
隔岸木兰船欲去，浪花摇动一时沈。
去冬
郑刚中（宋代）

去冬竹瓦迎新雪，曾下珠玑到酒盘。
正月便回春意暖，五更微带雁声寒。
门谙寂寞何须翟，鬓就衰残岂是潘。
祗有报恩心耿耿，自馀都作六如看。
题巩仲至修辞斋
杨万里（宋代）

人道庄周梦蝴蝶，我言蝴蝶梦庄周。
庄周解飞蝶解语，说向蝴蝶应点头。
修辞斋中子巩子，年少诗狂狂到底。
蹇驴破帽衡达官，白眼清谈对余子。
东莱一翁印斯人，世人皆憎翁不嗔。
为渠落笔三大字，政自不妨诗入神。
君子非好异
陆游（宋代）

君子非好异，本意亦从众，居然迫所媿，难复趋一哄。
孟轲遇齐王，夫岂不欲用；万锺养弟子，乃似以利动。
惟其有辞受，百世尊道统。
岂惟圣贤哉，学者固所共。
湖州歌九十八首 其六十八
汪元量（宋代）

满朝宰相出通州，迎接三宫晏不休。
六十里天围锦帐，素车白马月中游。
次韵邓正字慎思秋日同文馆九首
晁补之（宋代）

雄深张子句，山水发天光。
黄鹄愁严道，玄龟困吕梁。
爱君豪颖脱，嗟我病伧囊。
骥尾何当附，西风万里长。
天津晚泊答谦斋太守
汤储璠（清代）

落日满沙渚，北风吹暮涛。人随津树远，秋入海天高。

诗酒供多病，星霜感二毛。使君怜旧好，存问到江皋。
再次韵答许节推二首
陈造（宋代）

步屧巉岩屏骑旌，松风茵露为谁轻。
已无桃李擅春事，忽事鸟谁啼晚晴。
羽客不妨同水厄，宿酲端解败诗情。
开缄又拜同寮赐，锦段中含掉尾鲸。
句
洪兴祖（宋代）

愿公十袭勿浪出，六丁取将飞辟历。
送吴养舟赴奉新税课局大使
曹义（明代）

蚤岁驰英誉，清时荷宠光。一官初授职，千里促行装。

柳市沽新酒，离亭送夕阳。征商明到处，应是羡才良。
梅川呈同舟游仲发时中流失舟故云
黄大受（宋代）

投晚钟公渡放船，急流送我转千山。
群犀戏浴江含石，饥雁悲鸣橹下滩。
吟骨欲投鱼腹葬，梦魂那许蝶身闲。
可怜八尺奇男子，不作当年跛足看。
送李使君赴邵州
皇甫冉（唐代）

出送东方骑，行安南楚人。城池春足雨，风俗夜迎神。

郢路逢归客，湘川问去津。争看使君度，皂盖雪中新。
玉映
孙原湘（清代）

水样帘栊玉放光，语香未了杂花香。竟邀映柱来窥伺，恰喜斜花得掩藏。

归去忽移青雀舫，重逢刚在碧鸡坊。匆匆一笑天台路，知为刘郎为阮郎。
庭中有奇树
佚名（两汉）

庭中有奇树，绿叶发华滋。
攀条折其荣，将以遗所思。
馨香盈怀袖，路远莫致之。
此物何足贵？但感别经时。
次韵李寿卿明府忆梅
陈造（宋代）

炯若横陈耐冻枝，清篇细读更重披。
即令扶病揩尘砚，痛忆寻重载酒时。
政使雪霙来眼底，却愁霜鬓被花欺。
暗香疏影君能事，何处羁人敢语诗。
白云山
陈堂（明代）

为问仙踪事有无，寻幽岩岫亦清都。台空不见千年鹤，涧冷犹存九节蒲。

物外江山浮世界，云间丹灶乱蘼芜。无才正欲从仙隐，落日踟蹰听鹧鸪。
与胡彦明处道饮融师竹轩
黄庭坚（宋代）

井寒茶鼎甘，竹密午阴好。
瓜尝邵平种，酒为何侯倒。
倦须盘礡赢，归可倒著帽。
欲去更少留，道人谈药草。
望东湖五首
袁燮（宋代）

澄泓万顷浸冰轮，千尺惊看玉塔新。
满目辉光相照耀，乾坤何处不精神。
南柯子·云去南山静
谭处端（元代）

云去南山静，风来渭水寒。凌波凝结一团团。万里晴空，清爽此凝观。雄剑鸣开匣，人头落玉盘。一轮明月上栏杆。了了从斯，心意始闲安。
己已秋七月不雨人心焦然乃戊午斋宿致城隍清
牟巘五（宋代）

几度看云眼欲穿，不应气数总关天。
去年兵又今年旱，守也於民自豪缘。
赐河南巡抚雅尔图回任
弘历（清代）

鸣珂辞魏阙，回辔指中州。借尔丹诚罄，俾予恺泽流。

农桑图治本，保障为民谋。敷政何居要，端惟不竞絿。
喜雨
路秀贞（清代）

漠漠云阴合，长空送雨声。为霖三日愿，望泽万家情。

红润花光活，青浮麦浪平。丰年真可卜，大野庆秋成。
二月一日是贞元旧节有感绝句寄黔南窦三洛阳卢七
吕温（唐代）

同事先皇立玉墀，中和旧节又支离。

今朝各自看花处，万里遥知掩泪时。
回鸾阁写望
张乔（唐代）

古阁上空半，寥寥千里心。多年为客路，尽日倚栏吟。

山压秦川重，河来虏塞深。回銮今不见，烟雾杳沉沉。
次韵方平见寄
释道潜（宋代）

黄花弄色近重阳，山果红梨迥得霜。节物撩人兴不浅，交情如子味何长。

终期雾豹栖岩穴，且作宾鸿寄野塘。它日西湖能过我，胡麻供饭煮芹香。
虎号南山
黄庭坚（宋代）

一章
虎号南山，北风雨雪。
百夫莫为，其下流血。
相彼暴政，几何不虎。
父子相戒，是将食汝。
二章
伊彼大吏，易我鳏寡。
矧彼小吏，取桎梏以舞。
念昔先民，求民之瘼。
今其病之，言置於壑。
三章
出民于水，惟夏伯禹。
今俾我民，昏垫平土。
岂弟君子，伊我父母。
不念赤子，今我何怙。
呜呼旻天，如此罪何苦。
路傍老人
耿湋（唐代）

老人独坐倚官树，欲语潸然泪便垂。
陌上归心无产业，城边战骨有亲知。
余生尚在艰难日，长路多逢轻薄儿。
绿水青山虽似旧，如今贫后复何为。
酬李处士见赠
朱庆馀（唐代）

干上非无援，才多却累身。云霄未得路，江海作闲人。

久别唯谋道，相逢不话贫。行藏一如此，可便老风尘。
楚塞楼
王十朋（宋代）

楚国封疆六千里，荆门岩峦十二背。南标铜柱北虎牙，天险城二古西塞。

江山如故名尚存，形势虽强国何在。水流三峡无古今，月照孤城几兴废。

吴蜀英雄空战争，屈宋风骚谩悲慨。但愿时清塞不尘，楼上芳尊日相对。
庆元庚申二月药局书满七月还涧上嘉泰元年秋入吴试罢冬暮得阙而归今五年矣 其六
韩淲（宋代）

儿女长须婚嫁，朋友来须应酬。应酬重费青眼，婚嫁未了白头。
芦苇江八咏·祠堂议礼
罗仲舒（宋代）

春秋思报本，忠孝原有祠。
仪物修孔时，击鼓吹豳诗。
重过海印庵
宗渭（清代）

三年重向虎溪游，石路依然碧水流。鸟背斜阳微带雨，寺门衰柳渐迎秋。

弟兄谊重难为别，师友情深竟莫酬。叹息此身闲未得，天涯明日又孤舟。
请卢帅乐语口号
周必大（宋代）

三月春光未肯休，两邦宾主总风流。
照阶旌旆交辉映，环座笙歌竞劝酬。
尚有长红强半在，休辞大白十分淳。
介圭早晚催归觐，应记台城此日游。
宫词
宋白（宋代）

微雨点月汉宫秋，水殿疏萤黑处流。
凤管不调慵进曲，却排银烛夜藏钩。
对竹
黄庚（元代）

门对南邻竹，青青玉万竿。
虽然无地种，且得隔篱看。
露叶晴犹湿，风枝夏亦寒。
但教休剪伐，日用报平安。
次韵和陈学士八月十六日省宿
刘攽（宋代）

疏帘珍簟倚通中，落烬飘香堕玉虫。信宿依然十分月，黄昏正玉一番风。

流萤暗逐星过水，惊鹊时翻叶堕空。诗兴不禁头已白，醉乡祇有面微红。
次韵潮州诗六首 销寇
朱熹（宋代）

年来揭阳郡，牢落海阴墟。云峤无幽子，潢池有蹠徒。

单车亦已税，蔓草不须锄。比屋弦歌里，功高化鳄图。
唐律寄呈父凤山提举十首
汪元量（宋代）

夜来梦里到吾庐，梦破潸然泪似珠。
吴女北游簪素柰，湘娥南似泣苍梧。
风吹远浦秋鸿杳，月出空山夜鹤孤。
忽忆西湖梅与柳，梦随云水度西湖。
李楚老尚书挽歌词三首 其二
葛胜仲（宋代）

东里推人杰，西清列从班。裤襦康二蜀，裘带靖三关。

赤白囊无警，朱丹毂遂还。登龙门旧贵，奕叶道家山。
戏题阶前芍药
柳宗元（唐代）

凡卉与时谢，妍华丽兹晨。
欹红醉浓露，窈窕留馀春。
孤赏白日醉，暄风动摇频。
夜窗蔼芳气，幽卧知相亲。
愿致溱洧赠，悠悠南国人。
出石门滩舟行书所见七首 其三
刘崧（元代）

龙福渡头滩最高，断桥崩石鼓秋涛。小船不敢当江下，独傍洲湾送短篙。
李允成次彦博韵见示仍用韵答之三首 其三
李流谦（宋代）

俛眉聊卓鲁，高步故夔龙。倦翮閒霜鹗，苍棱老涧松。

只应安小试，正自耻先容。泚笔书三异，他山玉可攻。
初入试院
邓忠臣（宋代）

东门骢马止行行，被诏秋闱阅俊英。
三岛隔云天北极，万灯明路国西城。
人间聊假诗书乐，地远还闻市井声。
一夜凉风起阊阖，月中应有桂枝生。
天寒留滞山中即事
卫宗武（宋代）

逾月留穷源，不觉岁云暮。
绪景寝凄凉，生阴方固沍。
芳丛菊殚残，丹枫叶飞舞。
蒙茸丰草萎，剥落乔木古。
兹来遂幽寻，所恨乏胜侣。
释友间往还，农父相乐汝。
索句课唐吟，繙经勘佛语。
肃肃繁霜零，辉辉寒月吐。
夜气消檠灯，凛威薄衣絮。
榾柮煨炉红，输囷拥衾素。
嘘呵冷欲冰，拳挛宿如露。
老瓦补茅柴，破釜煮栗芋。
烹鲜远莫致，撷蔬美可茹。
氓廛绝纷嚣，僧席割清苦。
颓然抚孤踪，乐哉忘万虑。
亡何归兴动，适为物怪忤。
举手谢白云，扁舟鸣去櫓。
次韵邦求少监 其一
李正民（宋代）

投老穷途乃叫阍，再栖琳馆奉高真。自怜奇蹇生华发，岂有声名继昔人。

梨枣栽培功未半，林泉卜筑兴方新。看公稳步星辰去，何必乘槎更问津。
次韵斯远晚步见怀
赵蕃（宋代）

友远弟仍出，柴扃谁复过。
卷终方独坐，诗至得长哦。
我乏王杨体，君宁崔蔡多。
相思欲相觅，马瘦怯陂陀。
和董校书秋香十咏 其六 折菊
王绂（明代）

秋来开几丛，宛见晋人风。折向东屏笑，樽中酒可空。
延福寺
张守质（宋代）

步入禅关一径赊，摄衣登眺夕阳斜。
金谿碧落千条练，紫塔光阳五色霞。
月击扁舟渔火渡，风清古碣隐君家。
游人亦卧东山麓。醉倚烟萝学种瓜。
送沆赴台州学录
陈著（宋代）

山连霞，水半沙，
十步九步神仙家。草初芽，
树欲花，香风二百里家华。
人谓此行良可乐，我送出门还作恶。
初心谓何姑勿道，为贫去抱夫子脚。
天台如今人物林，芹芳藻洁纷佩衿。
物议无情忧责重，尽人须要先尽心。
好为人师古所戒，况汝大欠镫窗债。
理义无穷白日速，相长工夫方有在。
视身如玉宜好修，守口如瓶勿起羞。
平平之外无赫赫，介介之中有休休。
劳其筋骨饿肤体，乃汝法家并拂士。
恩爱极处言语切，岂得已哉汝行矣。
我年虽迈尚自强，藜藿能延寿命长。
相望只有片云隔，不比远去无游方。
时节飞书当莱舞，两字平安胜三釜。
三年电光一抹过，但要学成身立来归见父母。
再题避暑山庄三十六景诗 其一 丽正门
弘历（清代）

岩城埤堄固金汤，詄荡门开向午阳。两字新题标丽正，车书恒此会遐方。
二风诗。治风诗五篇。至慈
元结（唐代）

（古有慈帝，能保静顺以涵万物，故为《至慈》之诗

二章四韵十四句）

至化之深兮，猗猗娭娭。如煦如吹，如负如持，

而不知其慈。故莫周莫止，静和而止。

至化之极兮，瀛瀛溶溶。如涵如封，如随如从，

而不知其功。故莫由莫己，顺时而理。
鹧鸪天（寿张徽猷）
王以宁（宋代）

桃李纷纷春事催。桐花风定牡丹开。天麟下作人间瑞，玉燕清宵入梦来。

红玉酎，紫霞杯。五云深处望三台。君家况有庭前柏，好个擎天八柱材。
移居 其一
程晋芳（清代）

择木孤禽岂易安，每缘风劲虑巢宽。眼明乍指琉璃界，襟净旁巢薜荔坛。

室小闺人传语竞，巷偏客子出车难。深宵始觉南荣好，处处支窗有月看。
宿流河驿遇宝庆谢太守
李东阳（明代）

仰止怀先达，相逢即旧知。别离曾有赠，舟楫本无期。

细雨春灯暗，高歌暮角悲。从君问前路，江海得吾师。
喜知命弟自青原归
黄庭坚（宋代）

为吏困米盐，曲肱梦灵泉。
谅非调鼎手，正觉荷锄便。
在公虽勤调，归喜叔山禅。
去我忽数日，草虫傍床煎。
屋角鸟乌乐，行舆响担肩。
包解分柿栗，儿女闹樽前。
白紵绕祖塔，香携青原烟。
玄珠一百八，夜纫湘缕穿。
高林风落子，老僧选霜坚。
袖中出新诗，山水含碧鲜。
五言吾老矣，佳句付惠连。
行海村
舒岳祥（宋代）

天远鸣榔双桨浦，夜凉吹笛十家村。
如今鬼出无人过，深闭柴门自断魂。
自贶
李商隐（唐代）

陶令弃官后，仰眠书屋中。谁将五斗米，拟换北窗风。
宋守敬引谚
佚名（唐代）

双陆无休势。
舟次通泉精舍
郑谷（唐代）

江清如洛汭，寺好似香山。劳倦孤舟里，登临半日间。

树凉巢鹤健，岩响语僧闲。更共幽云约，秋随绛帐还。
鹧鸪天 其二
丘崇（宋代）

陆海蓬壶自有山。光风霁月未应悭。但将歌舞酬佳节，却信阴晴是等闲。

花照夜，烛烘盘。明年公更酒肠宽。奉陪黄伞传柑宴，莫忘红妆拥座欢。
念奴娇 白莲用仲殊韵
张野（元代）

水风清暑，记平湖十里，寒生纨素。罗袜尘轻云冉冉，彷佛凌波仙女。雪艳明秋琼肌沁露，香满西陵浦。兰舟一叶，月明曾到深处。谁念玉佩飘零，翠房凄冷，几度相思苦。异地相看浑是梦，忍把荷觞深注。碧藕多丝，翠茎有刺，脉脉愁烟雨。江云撩乱，倚阑终日凝伫。
题白云岩
韩京（宋代）

良辰寻胜到禅阁，尽日澄怀水石间。
白酒黄花聊自若，盛游何必羡龙山。
咏荷花中小莲蓬
杨万里（宋代）

山蜂愁雨损蜂儿，叶底安巢更倒垂。
只有荷蜂不愁雨，蜡房仰卧万花枝。
催妆 其二
徐积（宋代）

行事从来号阔迂，酒閒诗兴便豪觕。卢公误妾平生事，嫁得东皋卧草夫。
初夏即事寄鲁望
皮日休（唐代）

夏景恬且旷，远人疾初平。黄鸟语方熟，紫桐阴正清。

廨宇有幽语，私游无定程。归来闭双关，亦忘枯与荣。

土室作深谷，藓垣为干城。頫杉突杝架，迸笋支檐楹。

片石共坐稳，病鹤同喜晴。瘿木四五器，筇杖一两茎。

泉为葛天味，松作羲皇声。或看名画彻，或吟闲诗成。

忽枕素琴睡，时把仙书行。自然寡俦侣，莫说更纷争。

具区包地髓，震泽含天英。粤从三让来，俊造纷然生。

顾予客兹地，薄我皆为伧。唯有陆夫子，尽力提客卿。

各负出俗才，俱怀超世情。驻我一栈车，啜君数藜羹。

敲门若我访，倒屣欣逢迎。胡饼蒸甚熟，貊盘举尤轻。

茗脆不禁炙，酒肥或难倾。扫除就藤下，移榻寻虚明。

唯共陆夫子，醉与天壤并。
偈三首 其一
释祖珠（宋代）

机前一句子，用处不留情。如撞幢子弩，箭箭中红心。
云深飞瀑
袁登道（明代）

灵源清寂碧林氛，谁把琼箫弄白云。明月满天风露冷，九霄飞下凤凰群。
文水送陈太守复任吉郡
周叙（明代）

文水瀰瀰，远有源委。于赣于丰，合流不已。文水沄沄，其流成纹。

层澜涌秀，千古一春。维水之秀，维林峦之茂。山川郁盘，雄冠江右。

毓秀钟灵，贤才挺生。孤忠大节，日月争明。郡侯戾止，承流致理。

不亟不徐，我民慰喜。郡侯载临，遂我民之心。愿言惠泽，与文水同深。
题净因壁二首
黄庭坚（宋代）

门外黄尘不见山，此中草木亦常闲。
履声如度薄冰过，催粥华鲸吼夜阑。
送陶季深问药茅山
顾景星（明代）

牢落风尘际，君情托友于。礼文谁在野，家世尔为儒。

丧乱淹吾子，羁栖屈壮图。形骸愁倚薄，魍魉浪揶揄。

阮瑀才难弃，任安义不渝。翩翩真记室，汩汩且穷途。

独往青山在，偕行白社俱。野阴流雁鷘，春桨没蒲菰。

苍朮茅山近，丹砂句漏无。青童与消息，洞口弄三珠。
喜迁莺·晓行
刘一止（宋代）

晓光催角。听宿鸟未惊，邻鸡先觉，迤逦烟村，马嘶人起，残月尚穿林薄。泪痕带霜微凝，酒力冲寒犹弱。叹倦客，悄不禁重染，风尘京洛。
追念人别后，心事万重，难觅孤鸿托。翠幌娇深，曲屏香暖，争念岁华飘泊。怨月恨花烦恼，不是不曾经著。者情味、望一成消减，新来还恶。
湖山堂再修仅有
方回（元代）

飞鸟穿堂柱半欹，春晴犹不似春时。
上梁文记临邛魏，天目洪家却立碑。
投赠王湘绮先生 其一
吴广霈（清代）

到处青山好杖藜，沧洲小住即关西。非因赋鵩思辞楚，宁感蜚鸿佐霸齐。

风息神鹏图海运，春归杜宇背花啼。愿从五斗乡闾醉，付与龙门传滑稽。
绿珠
汪遵（唐代）

大抵花颜最怕秋，南家歌歇北家愁。

从来几许如君貌，不肯如君坠玉楼。
寄鸡鸣寺真上人
王廷陈（明代）

怅忆远师室，留人一榻深。云霞淹佛日，花鸟散禅林。

阁俯春城丽，轩留晚岫阴。烦君招白社，于此谢冠簪。
次韵邓正字慎思秋日同文馆九首
晁补之（宋代）

高堂置书几，连幕与云齐。
暑服犹便葛，秋盘已饤梨。
官醪聊足醉，古锦不成题。
空对灯花喜，重城隔夜闺。
落梅
潘德元（明代）

一从风信过元宵，南北枝头并寂寥。
人有新妆江燕在，树无残寂粉痕消。
难凭驿使传千里，忍使春波渡六桥。
总有逋仙诗百首，香魂狼籍不堪招。
武陵春 春暮
张道介（清代）

杨白花飞飞几许，点点落帘钩。萍踪切莫逐波流。

端为那人愁。

萍妇呼晴还唤雨，晴雨总无由。好携樱笋上兰舟。

绿阴天际游。
颂古二十四首
释宗演（明代）

一日一日复一日，次第年穷岁暮来。
莫道东君无面目，梅花依旧雪中开。
见便见，绝疑猜，灯笼沿壁上天台。
西池水漫莲叶资深劝予理之
郭祥正（宋代）

短短芰荷叶，深深野水漫。何神能止雨，无术理惊湍。

久客怀三径，包羞拘一官。赏心那复数，岁望骨毛寒。
次韵和康侍郎雪后小雨二首
林季仲（宋代）

残霙初伴梅梢月，小雨仍禁柳底春。
莫厌酒摇金盏浪，更听歌绕画染尘。
霜天晓角·一声阿鹊
佚名（宋代）

一声阿鹊。人在云西角。信有黄昏风雨，孤灯酒、不禁酌。错错。谁误著。明知明做却。颇寄香笺归去，教看了、细揉嚼。
途中呼从者折杏花口示二绝 其一
郭之奇（明代）

花下销魂似渴饥，从来情性被花欺。长途仆马颠连甚，犹令东园折杏枝。
九锁山十咏
王易简（唐代）

岚阴四围合，涧水数折流。
试手翻碧海，卷雨来青虬。
静躁为人役，蓄泄同神谋。
长歌亭上诗，飞仙不可留。
倚栏天风寒，问信骑鲸游。
二十九日大雨 其三
韩淲（宋代）

炎蒸经月掩荆扉，城市红尘十丈飞。井水欲乾犹可忍，空山不旱已常饥。
碧光亭
程之邵（宋代）

寺压高台最上头，一亭新就得清游。天连远岫交相碧，地枕长清分外幽。

烟际晴光浑不断，望中诗思浩难收。公馀幸有宾朋乐，聊把狂篇索唱酬。
开元天宝杂咏 冰山
萧立之（宋代）

冰山难倚子能知，如此嵩山只合归。莫恨有头抬不得，得抬头处更危机。
时官多以封州俸薄井邑萧条居处湫隘为欢观如
郑刚中（宋代）

相逢都说在天涯，禄似蝇头舍似蜗。
画角楼前皆郭外，虚棚竹上是人家。
草深正恐鹿为虎，日暮渐迷鸥与鸦。
老子岂知差别相，高眠饱看荔枝花。
风流子
李从周（宋代）

双燕立虹梁。东风外、烟雨湿流光。望芳草云连，怕经南浦，葡萄波涨，怎博西凉。空记省，浅妆眉晕敛，罥袖唾痕香。春满绮罗，小莺捎蝶，夜留弦索，么凤求凰。

江湖飘零久，频回首、无奈触绪难忘。谁信温柔牢落，翻坠愁乡。仗玉笺铜爵，花间陶写，宝钗金镜，月底平章。十二主家楼苑，应念萧郎。
邯郸少年行
王昌龄（唐代）

秋风鸣桑条，草白狐兔骄。
邯郸饮来酒未消，城北原平掣皂雕。
射杀空营两腾虎，回身却月佩弓弰。
题友人斋壁
屠倬（清代）

巷无车马迹，门有水禽啼。疏树不藏屋，闲云方过溪。

圆萍如客散，矮竹与儿齐。落日西陂好，琴尊许共携。
赤壁赋中四句·用之不竭
陈普（宋代）

白璧黄金杀五侯，只堪挥斥不堪留。
柳风梧月窗前草，此兴江河日夜流。
公子家
宋无（元代）

朱门当道拥高槐，拂晓鸣驺散乳鸦。
红叱拨骄矜閤匝，黑昆仑黠解琵琶。
姬将银归烧明月，犬带金铃卧落花。
不信铜驼荆琐裹，百年前是五侯家。
还至端州驿前与高六别处
张说（唐代）

旧馆分江日，凄然望落晖。
相逢传旅食，临别换征衣。
昔记山川是，今伤人代非。
往来皆此路，生死不同归。
颂古
释慧空（宋代）

马师瞎却亮师眼，一入西山更不返。
我有二十二藤条，寄与山中这担板。
醉眠亭四首
晁端佐（宋代）

盘石幽亭乐未央，是非穷达两相忘。
尘寰下望知何许，烂醉高眠自有乡。
次韵李通直题慈相寺雪月亭
沈与求（宋代）

曲槛飞甍界碧空，尽供胜览属禅翁。苍藤翠木四围外，远水平芜一望中。

幽鸟林梢鸣不断，乱云天末去无穷。素娥青女今何在，归步聊乘两腋风。
转庵再用作字韵见酬有蓍蔡休咎之语复韵为答
许及之（宋代）

步蹇无良行，思苦乏新作。虫声徒自切，我病有何乐。

言写纾短怀，深汲难远酌。敢嗟凤兮凤，正惭貉非貉。

诗家有医王，同社求句瘼。固不相短长，祇恐自鄙薄。

胡为作蚁梦，乃欲谈豹略。此意诚起懦，斯言几善谑。

天幸吾已数，人生归有托。居然成老丑，何者裨画诺。

知予与罪予，并束春秋阁。
四叠
刘克庄（宋代）

海山大士素中单，鹦鹉前驱不怕寒。
只在屋东人不识，善财错去礼旃檀。
喜郭骙臣秀才见访索赠 其二
释今无（明代）

匡庐北去可停舟，特探鸾溪一溯流。月色冷空寒谷影，鸿文高溯道情留。

风尘黯澹真堪惜，书剑鲜明是壮游。但使渊明能入社，东林从此记中州。
震泽 其二
钱澄之（清代）

烽过村村破，叩门我自憎。平生不信佛，难后每逢僧。

野庙难寻火，深芦时吐灯。小舟天黑夜，飘泊旁渔罾。
隆兴书堂自警三十五首
陈淳（宋代）

人为天地心，体焉天地同。
病於有我私，不能相流通。
减字木兰花·浮生苦恼
侯善渊（元代）

浮生苦恼。尘世忙忙何日了。一旦无常。福致他人业自当。君还旦悟。弃舍冤亲寻出路。万事都休。性命之中子细搜。
挽徐提举夫人卢氏
赵蕃（宋代）

进已后师说，中犹亲母仪。
百年蕲未已，一病乃无医。
令子高交友，韩公直笔辞。
是为能不腐，虽死亦期颐。
登北山真武观试泉
蒲寿宬（宋代）

莫夸阳羡茗，在彼山之巅。
莫夸惠山溜，试此山之泉。
不生陆鸿渐，渴死庐玉川。
且共春风里，不斗社雨前。
雀舌最嫩弱植耳，嘉树一发如针然。
灵苗合让武夷负，清香不与罗浮专。
北山古丘神所授，以泉名郡天下传。
置邮纵可走千里，不如一掬清且鲜。
人生适意在所便，物各有产尽随天。
蹇驴破帽出近郭，裹茶汲井手自煎。
泉鲜水活别无法，瓯中沸出酥雪妍。
山中道士不识此，哆口咋舌称神仙。
从今决意修茗事，典衣买树莳井边。
道士且莫颠，古人作善戒所先。
山中种茶一百顷，不如山下数亩田。
饥餐渴饮无长物，何患敲门惊昼眠。
张德夫园亭八咏·山椒
王炎（宋代）

百尺云根老，斑斑长绿苔。
幽寻穿窈眺步崔嵬。地脉元无此，
人心亦巧哉。千年湖底石，
幻作小飞来。
清平乐·猬房秋熟
张鎡（宋代）

猬房秋熟。紫实包黄玉。吹叶风高销旧绿。疏影半遮茅屋。山居未觉全贫。园收今岁盈囷。自拨砖炉松火，细煨分饷幽人。
九日登抱螺峰呈同游
艾性夫（元代）

莫放龙山旧醉豪，西风辇路暗蓬蒿。
目穷千里应惆怅，赖得螺峰不甚高。
题栖霞寺庆上人院
李频（唐代）

居与鸟巢邻，日将巢鸟亲。多生从此性，久集得无身。

树老风终夜，山寒雪见春。不知诸祖后，传印是何人。
忆朝阳峰前居
项斯（唐代）

每忆闲眠处，朝阳最上峰。溪僧来自远，林路出无踪。

败褐黏苔来，新题出石重。霞光侵曙发，岚翠近秋浓。

健羡机能破，安危道不逢。雪残猿到阁，庭午鹤离松。

此地虚为别，人间久未容。何时无一事，却去养疏慵。
永春路
徐玑（宋代）

路行僻处山山好，春到晴时物物佳。
秀色连云原上麦，清香夹道剌桐花。
风水洞二首和李节推
苏轼（宋代）

山前乳水隔尘凡，山上仙风舞桧杉。
细细龙鳞生乱石，团团羊桧转空岩。
冯夷窟宅非梁栋，御寇车舆谢辔衔。
世事渐艰吾欲去，永随二子脱讥谗。
十一月十日会于六客堂者十人宋子飞徐致云章茂卿邓叔厚莫子
王十朋（宋代）

六客高风不可追，吾侪生恨百年迟。星光月满旧游处，簪盍蓂年盈数时。

访古已仙图上鹤，得朋今遇易中龟。吾夫子道欲坠地，不是四科谁与持。
用韵叹冬雨回集大三首 其一
曹文晦（元代）

湿云连野树，流水绕孤村。两月无来客，终朝闭小轩。

冥冥山气重，㶁㶁涧声繁。认作清明景，红芳惜不存。
柳梢青·云淡秋空
韩淲（宋代）

云淡秋空。一江流水，烟雨濛濛。岸转溪回，野平山远，几点征鸿。行人独倚孤篷。算此景、如图画中。莫问功名，且寻诗酒，一棹西风。
奉送宋中丞使河源
李端（唐代）

东周遣戍役，才子欲离群。部领河源去，悠悠陇水分。

笳声悲塞草，马首渡关云。辛苦逢炎热，何时及汉军。
送妻入道
李涉（唐代）

人无回意似波澜，琴有离声为一弹。

纵使空门再相见，还如秋月水中看。
送妻兄任以道赴房州竹山尉四首
项安世（宋代）

凄凉怕折腰，彼盖村夫子。
谁能九层以，不用累士起。
旌旗野色中，钲鼓霜风里。
古来丈夫事，勿叹百僚底。
王官谷十咏 其九 石砚
俞充（宋代）

尝读表圣诗，云是秦王成。悯时著密史，对此潜经营。

新雨净如洗，乱苔生复平。应误山中客，浪近翰墨名。
次韵曲水泛舟四首 其四
苏过（宋代）

性不事轩冕，敢从公卿游。田歌扣牛角，谁意乐府求。

公有三岛客，凛然气横秋。赋诗两未厌，卒岁当优悠。

越吟何太早，言寻丘壑幽。但恐元龙笑，汲汲谋田畴。

寄语玉涧友，达人遗乘流。拄笏看西山，不妨兹唱酬。
游灵岩寺
虞刚简（唐代）

八年前识兹山面，今日幽盟许重寻。
乱石悬崖僧易少，疏林浅薄寺难深。
流泉药得何人病，绝壁灵通古佛心。
老我泊然元会得，俯空一笑晚风临。
答广宣供奉问兰陵居
李益（唐代）

居北有朝路，居南无住人。劳师问家第，山色是南邻。
九日怀封元寂
王勃（唐代）

九日郊原望，平野遍霜威。兰气添新酌，花香染别衣。

九秋良会少，千里故人稀。今日龙山外，当忆雁书归。
秋晚霁后野望忆夏侯审
卢纶（唐代）

天晴禾黍平，畅目亦伤情。野店云日丽，孤庄砧杵鸣。

川原唯寂寞，岐路自纵横。前后无俦侣，此怀谁与呈。
蜀江水（来自蕃界）
熊孺登（唐代）

日夜朝宗来万里，共怜江水引蕃心。

若论巴峡愁人处，猿比滩声是好音。
后江行十绝
岳珂（宋代）

拥骑年时忆往来，旧时行处半莓苔。
山云勒驾应频笑，又是江南勾当回。
林明仲和诗复用前韵
王十朋（宋代）

屡战夷吾卒霸齐，棘栖鸾凤暂沉迷。探春想见登梅屿，乘兴何妨从雪溪。

楼上清欢庾公兴，桥间壮志马卿题。四场笔力媒身策，平步青云岂待携。
莲花幢
吴本泰（明代）

缚屋开畦乱水洼，法幢也似涌金沙。
炉烟自袅蒲轮寂，匝地能开四色花。
韵庄时然徽州山下见梅三绝 其三
周紫芝（宋代）

春到梅梢雪作堆，庾郎愁眼为谁开。白龟城里未曾见，徽岭句中浑寄来。
黄茅冈和东坡二首 其二
郑善夫（明代）

我醉倚歌千仞冈，一声叱起万石羊。寒笳数声咽胡床，四山烽火何茫茫。

道路阻绝烟尘长，京华咫尺不可望，小子年来学佯狂。
北京学直舍对客
晁补之（宋代）

鸟声落檐间，竹色在户外。
解屦置几前，放杖当椅背。
默然仰栋时，往与古初会。
有时遗坐客，十问不一对。
尚因呼乃觉，笑自谢顽昧。
知非慕籧子，事去等蜩蜕。
一生所未免，饮食与眠睡。
所以更颓然，可乐本非内。
有心欲何用，桥起则形累。
赖客同门生，旷荡乃不愧。
幽寂
边贡（明代）

幽寂卧蓬户，凄凉怀旧吟。莺啼非故国，草色乱春心。

落日黄云暮，阴风碧海深。嗷嗷北来雁，二月有归音。
送周元吉显谟左司将漕湖北三首
杨万里（宋代）

君诗日日说归休，忽解西风一叶舟。
黄鹤楼前作重九，水精宫里过中秋。
职亲六阁仍金马，喜入千屯看木牛。
绣斧先华谁不羡，一贤去国欠人留。
六月晦日同楼少府由钱塘门至上竺遂游下中竺
喻良能（宋代）

联舆缓步踏葱苍，十里荷香杂稻香。
庚暑此时无一点，秋风明月洒长廊。
林间岩洞侵衣润，水际亭台彻骨凉。
何处山泉落檐溜，恍疑飞雨晓浪浪。
颂古九十八首
释印肃（宋代）

一念心开解脱门，倒骑铁马绕昆仑。
一条脊骨纯金打，传与人间荫子孙。
宝应寺
胡仲弓（宋代）

来借维摩榻，披襟待晚凉。
鸣蜩喧古木，鬥雀堕虚廓。
染翰题新壁，移樽避夕阳。
二公亭畔路，爱惹芰荷香。
西湖杂咏二首
宋珏（明代）

云合云开楼上下，月升月落榻东西。
侧身枕畔低回看，身与雷峰塔顶齐。
越问·篇引
孙因（宋代）

典午氏之盛时兮，余鼻祖曰子荆。
谋乐郊以隐居兮，颺潄石之荆名。
有闻孙曰承公兮，尝令鄞与余姚。
爱会稽之山水兮，爰徙家於兹城。
当永和之九年兮，惠风畅夫莫春。
偕王谢之诸公兮，会修禊於兰亭。
赋临流之五言兮，寄幽寻之逸兴。
泛回沼倚修竹兮，松风落而冷冷。
维兴公尤好事兮，作流觞之后序。
助逸少之高致兮，齐芳誉於难兄。
既乃登陆而游兮，历天台与四明。
潄飞瀑於笔端兮，遗掷地之金声。
余自句章徙姚兮，倏绵历乎十稔。
慨风流之浸邈兮，幸犹为夫越氓。
掬荆泉之潺湲兮，友过云之溶洩。
访樊榭之杳霭兮，栖石窗之玲珑。
客有过余兮，谓余博览而好古。
世为越人兮，胡不志夫越之风土。
余谢不能兮，伛余指而缕数。
前有灵符之记兮，后有龟龄之赋。
嗟彼皆已为陈迹兮，时亦随夫所遇。
傥含毫而不断兮，将羞余之鼻祖。
游大涤 其二
赵善䚮（宋代）

云葩裛石侵衣润，岚翠笼山入眼明。何处如今有仙隐，愿寻药圃斸玄英。
题画卷五首
范成大（宋代）

春阴十日溪头暗，夜半西风雨脚收。
但觉奔霆吼空谷，遥知万壑正争流。
列子观
华镇（宋代）

日日鸡声马上闻，鉴中不是少年身。倦从客路长摇辔，喜得真祠暂拂尘。

仙驭不归风自好，遗编长诵意弥亲。隋珠轻用弹黄雀，愧汝当年辞粟人。
雪中同阿字读柱江燕歌
释函可（明代）

雪底燕歌不可听，千峰不见一峰青。几年心著寒灰死，敲碎他家老瓦瓶。
怀友人二首
文天祥（宋代）

久要何落落，末路重依依，风雨连兵幕，泥途满客衣。
人间龙虎变，天外燕鸿违。
死矣烦公传，北方人是非。
游山舟中遇风雨戏作
陆游（宋代）

龙骧万斛去如鸿，巨浪惟能窘短篷。
不是山灵嫌俗驾，一生常值打头风。
陪赵传道都护饮拟岘台诗
李彭（宋代）

平生羊荆州，雅意垂不朽。登临发浩叹，望秋怯蒲柳。

谁知如湛者，自可弊宇宙。邹郎不领略，甘言发谀口。

奈何千载馀，卜筑拟岘首。我来胜气生，排霄峙山斗。

何暇知许事，溪山揽明秀。都护贤王孙，为具扫愁帚。

晴岚变晚霭，霞绮粲高牖。如开摩诘画，妙处落杯酒。

长啸徙倚馀，孤鸿没南岫。
居延
汪元量（宋代）

忆昔苏子卿，持节入异域。
淹留十九年，风霜毒颜色。
啮氈曾牧羝，跣足涉沙碛。
日夕思汉君，恨不生羽翼。
一朝天气清，持节入汉国。
胤子生别离，回视如块砾。
丈夫抱赤心，安肯泪沽臆。
山寺寓居
徐夤（唐代）

高卧东林最上方，水声山翠剔愁肠。白云送雨笼僧阁，

黄叶随风入客堂。终去四明成大道，暂从双鬓许秋霜。

披缁学佛应无分，鹤氅谈空亦不妨。
挽郭彦邹
刘度（宋代）

孝友追前辈，雍容具典刑。
人荣老莱服，天陨少微星。
玉润联三杰，金籯擅一经。
平生垫巾操，不愧伯恭铭。
蒙恩除荆湖广南宣抚兼知潭州具奏辞免 其一
李纲（宋代）

得罪明时忽六年，生还新自海南边。分甘伏死巉岩下，岂意犹还大将权。

老似廉颇徒喜饭，才非祖逖敢先鞭。一封沥血输诚恳，深冀皇慈为恻然。
又赠术士薛镜台二首
徐元杰（宋代）

始吾为养喜徼荣，今恨孤孱感慨增。
白发满头何所用，只存忧愿数年登。
答蒋解元芸
张汝勤（宋代）

翛然风月一閒身，健在何妨白发明。径竹操如人不老，涧芹香发水俱清。

传家老砚孙携去，落笔新诗僧带行。那得胡床两相对，青灯影里听秋声。
早春示陈元达一首
王阮（宋代）

北陆藏冰后，东风入律和。
梅因三弄少，麦赖六花多。
簪盍思喧马，灯游羡闹蛾。
躬耕吾不倦，其奈没田何。
御题国子监门
薛存诚（唐代）

宸翰符玄造，荣题国子门。笔锋回日月，字势动乾坤。

檐下云光绝，梁间鹊影翻。张英圣莫拟，索靖妙难言。

为著盘龙迹，能彰舞凤蹲。更随垂露像，常以沐皇恩。
幽愤 其二
袁昶（清代）

月晕知将风，碍润知雨至。及彼未雨时，绸缪桑土悴。

倾桡易新栋，败甓圬早治。何以危堂下，鱼龙陈百戏。

在位姑谋乐，栖苕无远志。不知火将燃，不预庀戎器。

一朝青犊群，盗弄禁壖地。鬼兵请助我，藉歼翎候使。

岂有垂天翼，资彼群蝗翅。岂有神武朝，惜力五斗米。

名言失正顺，敌衅挑携贰。瓜剖而豆分，危亡运自致。
微雨
陆游（宋代）

晡後气殊浊，黄昏月尚明。
忽吹微雨过，便觉小寒生。
树杪雀初定，草根虫已鸣。
呼童取半臂，吾欲傍阶行。
依韵奉和永叔感兴五首
梅尧臣（宋代）

日出各驰趋，皆为利所迫。
秋虫至微物，役役网自织。
古来高世至，林下遗忧责。
扛鼎绝膑者，乃自恃以力。
积金苟如山，何异鱼贪食。
题睢阳五老图
欧阳谦之（宋代）

厚德良多积善根，贤才他日在儿孙。
当知相里非凡婿，岂有陈平久席门。
五老绘图千载誉，群公诗礼百年存。
凭君挟取传家学，青史贤良有后昆。
村居书事四首 其三
刘克庄（宋代）

卜叟囊书系肘边，儿童尊信等神仙。立谈算尽平生事，问到封侯拜相年。
次韵筠轩司徒足成旦公所藏英宗御题之句元题曰日光照吾民月色清我心又题琴曰至治之音二首 其二
虞集（宋代）

御翰龙池晓，翻经鹫殿阴。云依清静叶，月印妙明心。

千载堂堂去，诸天肃肃临。朱弦谁为鼓？至治有遗音。
荣启期三乐图
郑思肖（宋代）

生死悠悠付老天，启期三乐亦超然。此身不得为男子，空活人间九十年。
宋史·文天祥传
脱脱等 撰（元代）

文天祥字宋瑞，又字履善，吉之吉水人也。年二十举进士，对策集英殿。帝亲拔为第一。咸淳九年，起为湖南提刑，因见故相江万里。万里素奇天祥志节，语及国事，愀然曰：“吾老矣，观天时人事当有变，吾阅人多矣，世道之责，其在君乎？君其勉之。”十年，改知赣州。德祐初，江上报急，诏天下勤王。天祥捧诏涕泣，发郡中豪杰，有众万人。事闻，以江西提刑安抚使召入卫。其友止之，天祥曰：“第国家养育臣庶三百余年，一旦有急，征天下兵，无一人一骑入关者，吾深恨于此，故不自量力，而以身徇之，庶天下忠臣义士将有闻风而起者。”尽以家赀为军费。明年正月，除知临安府，寻除右丞相兼枢密使，如军中请和，与大元丞相伯颜抗论皋亭山。丞相怒拘之，北至镇江。天祥夜亡入真州，展转至高邮，泛海至温州。至元十五年十二月，趋南岭。天祥方饭五坡岭，张弘范兵突至，天祥仓皇出走，千户王惟义前执之。至潮阳，见弘范，左右命之拜，不拜，弘范遂以客礼见之，与俱入崖山，使为书招张世杰。天祥曰：“吾不能捍父母，乃教人叛父母，可乎？”索之固，乃以所书《过零丁洋》诗与之。崖山破，弘范遣使护送天祥至京师。天祥在燕凡三年，上知天祥终不屈也，召入谕之曰：“汝何愿？”天祥对曰：“天祥受宋恩，为宰相，安事二姓？愿赐之一死足矣。”然犹不忍，遽麾之退。言者力赞从天祥之请，从之。俄有诏使止之，天祥死矣。天祥临刑殊从容，谓吏卒曰：“吾事毕矣。”南乡拜而死。数日，其妻欧阳氏收其尸，面如生，年四十七。其衣带中有赞曰：“孔曰成仁，孟曰取义，惟其义尽，所以仁至。读圣贤书，所学何事，而今而后，庶几无愧。”
夜宿溪馆偶成
陈藻（宋代）

世间多福是行人，到处风光属此身。
戏效尧夫吟数首，芒鞋楮盖不知贫。
鲜民悲罔极也
钱之青（清代）

鲜民不如死，我生遭不造。父兮生不见，母兮丧何早。

茕茕失所生，鞠育赖祖考。涕泣授《诗》《书》，嘻笑索梨枣。

弱冠未成人，吾祖复终老。因顿里闬间，奔走长安道。

薄宦逾中年，牧民谢机巧。恐贻父母羞，中心石皓皓。

所伤茕独身，反哺愧禽鸟。虽有牲牢祭，何如菽水好。

虽有锡命荣，拱木已枯槁。茫茫夜台灵，漠漠故垄草。

哀哉罔极恩，长号呼彼昊。
故相少师李公挽诗
李弥逊（宋代）

天意康时难，贤生盖世雄。
风流晋人上，事业舜歌中。
许国回天力，怀君贯日忠。
平生英爽气，凛凛未成空。
梦室
张守（宋代）

笑取功名指顾间，归来心与倦云闲。闭关不作南柯想，睡起香凝金博山。
刘无言
岳珂（宋代）

笔势之伟，笔意之诣，笔法之粹，是三者固足以名家而无愧矣。

于虖，祐陵天纵八体，公蒙识拔，独在初岁，亦宜有此具美也。

宝此幅纸，以见太平之游艺，惟秘阁是视。
送祝八之江东赋得浣纱石
李白（唐代）

西施越溪女，明艳光云海。未入吴王宫殿时，浣纱古石今犹在。

桃李新开映古查，菖蒲犹短出平沙。昔时红粉照流水，今日青苔覆落花。

君去西秦适东越，碧山青江几超忽。若到天涯思故人，浣纱石上窥明月。
笔势论十二章
王羲之（魏晋）

创临章第一

夫纸者阵也，笔者刀稍也，墨者兵甲也，水研者城池也，本领者将军也，心意者副将也，结构者谋略也，所飏笔者吉凶也，出入者号令也，屈折者杀戮也，点画者磊落也，戈旆者斩斫也，放纵者快利也，著笔者调和也，顿角者昼捺也。始书之时，不可尽其形势，一遍正手脚，二遍少得形势，三遍微微似本，四遍加其遒润，五遍兼加抽拔。如其生涩，不可便休。两行三行，创临惟须滑健，不得计其遍数也。

启心章第二

夫学书之法，先于研墨，凝神静虑，预想字形大小、僵仰、平直、振动，则筋脉相联，意在笔前，然后作字。若平直相似，状如算子，上下方整，前后齐平，此不是书，但得其点画耳。昔宋翼尝作是书，繇乃叱之，遂三年不敢见繇，潜心改迹。每作一波，常三过折；每作一[撇]，常隐锋而为之；每作一横画，如列阵之排云；每作一戈，如百钧之弯发；每作一点，如危峰之坠石；（每作一屈折〕，曲折如钢钩；每作一牵，如万岁之枯藤；每作一放纵，如足行之趋骤。

状如惊蛇之透水，激楚浪以成文。似虬龙之婉蜒，谓其妙也；若鸾凤之徘徊，言其勇也。摆拨似惊雷掣电，此乃飞空妙密，顷刻沉浮。统摄铿锵，启发厥意，能使昏迷之辈，渐觉称心；博识之流，显然开朗。

视形章第三

视形象体，变貌尤同；逐势瞻颜，高低有趣。分均点画，远近相须；播布精研，调和笔墨；锋纤往来，疏密相附；铁点银钩，方圆周正。起笔下笔，忖度寻思，引说踪由，永传今古，智者荣身显世，方怀浸润之深；愚者不俟佳洪，如暗尘之视锦。生而知者发愤，学而悟者忘餐。此乃妙中增妙，新中更新。

金书锦字，本领为先。尽说安危，务以平稳为本。分间布白，上下齐平，均其体制。大小尤难，大字促之贵小，小字宽之贵大，自然宽狭得所，不失其宜。横则正，如孤舟之横江诸；竖则直，若春笋之抽寒谷。

说点章第四

夫著点皆磊落似大石当衢，或如蹲鸱，或如科斗，或如瓜瓣，或如栗子，存若鹗口，尖如鼠屎。如斯之类，各禀其仪，但获少多，学者开悟。

处戈章第五

夫斫戈之法，落竿峨峨，如长松之倚溪谷，似欲倒也，复似百钧之弯初张。处其戈意，妙理难穷。放似弓张箭发，收似虎斗龙跃；直如临谷之劲松，曲类悬钩之钓水。崚赠切于云汉，倒载陨于山崖。天门腾而地户跃，四海滥而五岳封。玉烛明而日月蔽，绣彩乱而锦纹翻。

健壮章第六

夫以屈脚之法，弯弯如角弓之张，“鸟“、“焉“、“为“、“乌“之类是也。立人之法，如鸟之在柱首，“圩“、“和“之类是也。腕脚之法，如壮士之屈臂，“凤“、“飞“、“凡“、“气“之例是也。急引急牵，如云中之掣电，“日“、“月“、“目“、“因“之例是也。腕脚挑斡，上捺下燃，终始转折，悉令和韵，勿使蜂腰鹤膝。放纵宜存气力，视笔取势，行中廓落，如勇士伸钩，方刚对敌。麒麟斗角，虎凑龙牙，筋节拿拳，勇身精健。放法如此，书进有功也。牵引深妙，皎在目前，发动精神，提撕志意，挑剔精思，秘不可传。夫作右边折角，疾牵下微开左畔，斡转令取登对，勿使腰中伤慢，视笔取势，直截而下，趣义常存，无不醒悟。

教悟章第七

凡字处其中画之法，皆不得倒其左右：右相宜粗于左畔，横贵于纤，竖贵乎粗。分间布白，远近宜均，上下得所，自然平稳。当须递相掩盖，不可孤露形及出其牙锋，展转翻笔之处，即宜察而用之。

观彩章第八

夫临文用笔之法，复有数势，并悉不同。或有藏锋者大，藏锋在于腹内而起。侧笔者乏，亦不宜抽细而且紧。押笔者入，从腹起而押之。又云：利道而幸，押即合也。结笔者撮，渐次相就，必始然矣。参乎妙理，察其径庭。憩笔者俟失，慈笔之势，视其长短；俟失，右脚须欠也。息笔者遥逐，息止之势向上，久久而紧抽也。蹙笔者将，蹙，即捺角也；将，谓劣尽也。缓下笔，要得所，不宜长宜短也。战笔者合，战，阵也；合，叶也。缓不宜长及短也，厥笔者成机，促抽上旬使伤长。厥，谓其美也。视形势成机，是临事而成最妙处。带笔者尽，细抽勿赊也。带是回转走入之类，装束身体，字含鲜洁，起下笔之势，法有轻重也。尽为其著而后反笔抽之。翻笔者先然，翻转笔势，总而疾也。亦不宜长腰短项。叠笔者时劣，缓不宜长。起笔者不下，于腹内举，勿使露笔。起止取势，令不失节。打笔者广度。打广而就狭，广谓快键，又不宜迟及修补也。

开要章第九

夫作字之势，饬甚为难，锋铦来去之则，反复往还之法，在乎精熟寻察，然后下笔。作）不宜迟，不宜缓；而脚不宜赊，腹不宜促，又不宜斜角，不宜峻，不用作其棱角。二字合体，并不宜阔，重不宜长。单不宜小，复不宜大；密胜乎疏，短胜乎长。《开要章》根据字面上的解释是揭示书法美要点的一章。这一章首先对笔画的迟、缓、赊、促作了论述。文章云：“二字合体，并不宜阔，重不宜长。“这是针对书法初学者常出现的毛病而论的，例如“弱“字、“喜“字不能写得太阔，而“炎“字、“吕“字不能写得大长，“单不宜小，复不宜大“，这也是好理解的，笔画较少的独立字，它在布局中不能大小，而两个单字组成的笔画复杂的合体字，它在布局中不能写得太大。至于文中最后所述“密胜于疏，短胜于长“就不尽然了，书风主疏主密，难分轩轻，各有千秋，不能以此分高下，短胜于长是以王羲之的书法审美标准衡量的，因为他的字结体偏短，而王献之与其父亲的书风不同，他的字结体偏长同样是美的。

节制章第十

夫学书作字之体，须遵正法。字之形势，不得上宽下窄；如是则头轻尾重，不相胜任。不宜伤密，密则似疴瘵缠身；不舒展也。复不宜伤疏，疏则似溺水之禽；诸处伤慢。不宜伤长，长则似死蛇挂树；腰肢无力。不宜伤短，短则似踏死蛤蟆。言其阔也。此乃大忌，可不慎欤！

察论章第十一

临书安帖之方，至妙无穷。或有回驾返鹊之饰，变体则于行中；或有生成临谷之戈，放龙笺于纸上，彻笔则峰烟云起，如万剑之相成；落纸则椑循施张，蹙踏江波之锦。若不端严手指，无以表记心灵。吾务斯道，废寝忘餐，悬历岁年，今乃稍称矣。《察论章》一开始便说“临书安帖之方，至妙无穷“可见观察、审视必须从临摹范本人手，作者以自己的亲身体会告诉初学者“吾务斯道，废寝忘餐，悬历岁年，今仍稍称矣。“不断地向前人学习，不断进行艺术实践，自己才有长进，“若不端严手指，无以表记心灵“，如果不正确、纯熟地掌握法度，是不可能以书法表达自己的感情的。

譬成章第十二

凡学书之道，有多种焉。初业书要类乎本，缓笔定其形势，忙则失其规矩。若拟目前要急之用，厥理难成。但取形质快健，手腕轻便，方圆大小各不相犯。莫以小字易，而忙行笔势；莫以大字难，而慢展毫头。如是则筋骨不等，生死相混。倘一点失所，若美人之病一目；一画失节，如壮士之折一肱。予《乐毅论》一本，书为家宝，学此得成，自然成就，勿以难学而自情焉。
行路难六首感事作 其三
胡应麟（明代）

君不见帐前蚊，侵肌啑肉无时停。君不见襟前虱，饮血𠾱膏罔休息。

君子守道甘困穷，小人聚敛恣胸臆。溪壑之欲浩无涯，狼贪蚕食肥私家。

祸盈孽满罹刑辟，昆冈火延灰玉石。君不见梁冀籍赀元载诛，黄金满谷成丘墟。
檃括刘缓李巨仁及古镜铭语
杨慎（明代）

君家宝镜何年世，土花苔叶新开翳。茱萸匣掩鹧鸪班，珊瑚台挂蟾蜍疐。

台是轩辕镜姓温，背后铭文宜子孙。海气空濛若圆㡠，勾阑匼匝似城门。

雄凤雌凰本自双，左龙右虎顺阴阳。绣户无波菱自动，纱窗不夜月恒光。

上有仙人不知老，渴饮玉泉饥食枣。嫦娥休上广寒宫，偓佺同住蓬莱岛。
古岸
释绍昙（宋代）

乾坤未剖立雄基，雪衮寒涛日打围。脚下尽教浮逼逼，直通一路与人归。
金谷园
苏拯（唐代）

积金累作山，山高小于址。栽花比绿珠，花落还相似。

徒有敌国富，不能买东市。徒有绝世容，不能楼上死。

只此上高楼，何如在平地。
题侃古樵诗卷
释善珍（宋代）

死别日益远，年衰梦亦无。
忽开旧诗卷，泪洒白髭鬓。
旌德道中
陈天麟（宋代）

山邑无邮传，农夫半甲兵。
石桥横断岸，草径入荒城。
闻道甘泉驾，将临细柳营。
风尘何日靖，留眼看升平。
后七夕二夜同梦龄宿湖边庄 其二
王十朋（宋代）

弟兄身事各茫然，赖有先人二顷田。他日青山映黄发，长如今夜对床眠。
挽令人 其二
王十朋（宋代）

之子有贤叔，鲰生误受知。恩蒙夫子妻，事类白圭诗。

黄卷悲吟夜，青灯照绩时。竟孤偕隐愿，徒切悼亡思。
柘城王邀同赞伯晚登铁塔二首 其一
郭之奇（明代）

铁塔豫梁传，数朝不数年。标形如上涌，托体况中坚。

角亢晨昏宿，嵩河近远联。谁能名不朽，吾欲勒其巅。
晓发进贤
江源（明代）

月色留墙角，晨光隐市楼。山人方转枕，游子已乘辀。

鸡唱催晴旭，林霖湿弊裘。回头看朝市，应不似林丘。
和朱兰嵎太史韵赠万休上人
孙继皋（明代）

山前明月佛前灯，石自无言水自澄。欲向空门闻妙义，渡江初到踏芦僧。
同林鸿过深柳堂 其二
吴农祥（清代）

二十年前敌五侯，布衣落落重交游。珠林挟弹惊飞鸟，金谷争门驾快牛。

爱客祇知兄弟好，推贤宁为子孙谋。平生京国多同学，数向君前泪暗流。
召邵彦瞻
沈辽（宋代）

青嶂叠叠西南驰，上下佛宫筋力疲。一樽欲与鲁山醉，怅望车马来何迟。
别友人（一作汝南逢董校书，又作别董校书）
戴叔伦（唐代）

扰扰倦行役，相逢陈蔡间。如何百年内，不见一人闲。

对酒惜馀景，问程愁乱山。秋风万里道，又出穆陵关。
庚子初伏前一夕大雨
晁说之（宋代）

雨来夜早晚，梦断惊所向。鼓鼙声后先，龙蛇势下上。

奈此老屋何，诗书果何当。幸矣托皇州，高枕得无恙。

瑞物日纷纭，岂我独飘荡。兴言反山楹，羸思辄以张。

疏泉到云根，松竹青益放。胡不返柴车，于焉事郁怏。

平生知顾行，短发增惆怅。明朝入初伏，金火两无恙。
偈颂五十一首
释大观（宋代）

取不得舍不得，不可得中只么得。
万籁收声兮万象自闲，秋水吞空兮秋天一色。
答葛待制 其二
释怀深（宋代）

终朝圆觉不曾迷，底事劳生强是非。一扫浮云纤芥尽，个中心月自光辉。
双节
符锡（明代）

妯娌谁家子，委身松上箩。同心期皓首，中道两如何。

黄鹄摩苍穹，柏舟杨清波。偷生良独难，之死誓靡他。

明月皎大虚，烈风起长阿。金川深几许，玉笥高嵯峨。
赠僧五首。自远禅师（远以无事为佛事）
白居易（唐代）

自出家来长自在，缘身一衲一绳床。

令人见即心无事，每一相逢是道场。
寄吴宜之
杨万里（宋代）

罨画溪头老诗伯，夜榜仙槎郁林石。要令南斗避文星，却归北辰捧天极。

顷逢桂江双鲤鱼，殷勤两寄尺素书。山长水远到不到，未必韦郎迹也疏。

书中只有相思字，更及融州一寒士。泮水曾参冷似冰，等待春风放桃李。
浣溪沙（寿赵倅）
王以宁（宋代）

艾胜迎薰寿缕长。碧篘酒泛绿蒲香。万家喜气在都梁。小阁幽轩新料理，舞衫歌扇且传觞。看君飞步上明光。
过铅山有怀韩介之 其二
林光（明代）

行行乌桕傍江湄，曾记当年共步时。欲识九崖超拔处，盛年坚谢一官微。
哲宗皇帝挽词四首
张耒（宋代）

秦地蟠螭纽，细阳玉象光。
升歌陈备乐，信史记多祥。
夺邑公无怨，开边义侮亡。
威灵对三后，常在白云乡。
醉蓬莱（代寿昌州守叔祖）
李曾伯（宋代）

记石湖佳句，为海棠花，合来西蜀。不道东州，更香霏情淑。汉竹蜀中，召棠阴里，想清欢未足。少驻旌麾，姑留樽俎，待春风曲。

见说吾家，丹溪老子，万籍名堂，孙枝犹馥。南极星边，正魁星明烛。五马归来，一龟无恙，访旧松新菊。从今长伴，西山一佛，镇岷江绿。
灵岩寂庵辩才师有罗汉树一株移自台岳托根木香架下颇妨成长因寄沈水香往易之
谢伋（宋代）

台岳石为梁，苔滑水湍激。应真所游处，林杪飞杖锡。

遂令山木閒，变现如所历。扶疏冠琪玉，不受霜雪滴。

当其含蕊时，知状曾目击。端如尊者相，相呈咸可觌。

掌合貌甚恭，头光不加幂。升高真蹑虚，集菀聊憩寂。

枝栖过三宿，神通渺难测。不于下成蹊，俗眼何曾识。

四皓共木奴，大槐荫土国。孰非梦幻閒，昧者徒自惑。

况此方广徒，衲身岂人力。我有一瓣香，敬为千百亿。

漂摇风雨中，此地何偪仄。向来专一丘，不受山庭勒。

盘踞来药寮，使我亲封植。清泉堪晚漱，甘露充朝食。

埽除有浮屠，高下宜降陟。稽首达声闻，应供毋难色。
临池闲卧
白居易（唐代）

小竹围庭匝，平池与砌连。闲多临水坐，老爱向阳眠。

营役抛身外，幽奇送枕前。谁家卧床脚，解系钓鱼船。
送严大南旋
万寿祺（明代）

残菊淮西路，西风淹问津。
三年同梦客，千里送归人。
惭愧余知己，凄凉卜旧邻。
怜君天下士，今在五湖滨！
师尚父并四皓图
张元祯（明代）

龙战天地疲，紫芝颜色好。六合函一腔，素发照晴昊。

逃声傅岩靡，直钓璜溪老。气感岐下都，音生爨中槁。

赤手鳌极扶，刚风妖翳扫。乃知英雄人，出处非草草。
赠陈二补阙
杜甫（唐代）

世儒多汩没，夫子独声名。献纳开东观，君王问长卿。

皂雕寒始急，天马老能行。自到青冥里，休看白发生。
大梁道上 其一
周光镐（明代）

骋望中原路，逶迤入大梁。河堤垂绿树，节序度青阳。

卫水浮烟暝，沙河落日黄。愁来看短铗，犹带蓟门霜。
无题
钱宰（明代）

四鼓咚咚起着衣，午门朝见尚嫌迟。
何时得遂田园乐，睡到人间饭熟时。
复用前韵
李弥逊（宋代）

青精饭熟思留客，碧涧芹香可厌君。
睡起茶瓯风两腋，功名何啻等池云。
李敬玄谣
不详（唐代）

洮河李阿婆，鄯州王伯母。见贼不敢斗，总由曹新妇。
先公三池祠室学官相传占为公署同年李南才毅
李流谦（宋代）

一念爱亲无彼此，向来情义笃年家。
稍伸九地幽幽恨，此事期君可咄嗟。
秋怀 其二
韩淲（宋代）

小雨不肯晴，烟中犹霢霂。出门泥未乾，枯柳弄微绿。

皇皇欲何之，君子贵谨独。屋上幸有山，屋边亦种木。

西风绕东篱，秋来更多菊。采撷升中堂，悠然兴自足。

断弦尚何问，鸾胶有谁续。居今实思古，孜孜慕前躅。
和郑康道探梅十绝句
李洪（宋代）

夜寒池面结冰花，谁识吴姬张丽华。
待到黄昏斜月吐，暗香疏影属林家。
咏史下·诸葛孔明八首
陈普（宋代）

褒斜邸阁可一饭，河渭安流漕九州。
天首马谡又霖雨，倍费心思作木牛。
题画
张祈倬（清代）

山径如闻伐木声，岩前坐见白云生。深林绝壑多歧路，莫向斜阳尽处行。
九日方壶
邓深（宋代）

返照重城暮色催，人家十万出楼台。
江流湛湛洞庭去，山色青青衡岳来。
佳处绿樽穷日饮，故园黄菊向谁开。
人间此会论今古，醉听西风拂帽埃。
次韵吴厚秀才见赠三首
苏辙（宋代）

骚人思苦骨岩岩，百里携诗相就谈。
故作微词挑迁客，不嫌春雨湿归衫。
少年旧喜登高赋，老病今成见敌惭。
问我近来谁复可，对君聊拟诵《周南》。
久欲归田计未成，羡君负郭足为生。
躬耕不用千钟禄，高卧谁知万里征。
已觉安闲真乐事，可怜辛苦尽浮名。
隐居便作江南计，为觅佳山早寄声。
一卷新诗锦一端，掉头吟讽识芳酸。
哀歌永夜悲牛角，朗咏扁舟笑杏坛。
间发笙簧犹可拟，弃捐斤斧定知难。
继君高韵君应笑，咀嚼归途久据鞍。
赠东溪叟张嵩
薛尚学（明代）

云树森森映碧沙，清溪几曲拒人家。溪翁倒坐溪槎上，落日栖迟弄晚霞。
念奴娇·东吴名胜
张鎡（宋代）

东吴名胜，有高楼直在，浮云齐处。十二阑干邀远望，历历斜阳烟树。香径人稀，屧廊山绕，往事今何许。一天和气，为谁吹散疏雨。知是兰省星郎，朱轮森戟，与风光为主。暇日登携多雅致，容我追随临赋。小宴重开，晚寒初劲，还下危梯去。烛花红坠，瑞堂犹按歌舞。
度九龙山
周金然（清代）

已辞潭柘山，更问他山路。山僧知我僻好奇，导入山中险绝处。

阴壑霾云虎豹愁，披榛觅径如有求。侧身牵攀不可上，上者股栗神惝恍。

一峰历尽喘未苏，前峰又复催忧虞。我生筋力能几多，诸艰历试胡为乎？

樵子寻常不肯至，矧乃倦客冥搜强好事。磴危路滑将恐坠，徒侣微闻杂嗟喟。

忽来片岫平如掌，相呼藉草狂歌赏。斯时四望觉身高，下视群山离立皆儿曹。

白云冉冉腾山坳，便欲乘向阊阖随逍遥。恨不携将惊人句，搔首问天天亦怖。

却望居庸鸟道回，茫茫绝塞风烟开。燕昭遗烈安在哉，渔阳豪侠多蒿莱。

古今代谢复何有，惟有兹山突兀无衰朽。呼取驴背酒一瓢，酹我山神劝我友，长笛一声出林薮。

蛮讴翻入龟兹部，兴发一齐开笑口。须臾雨过卷衣凉，薄醉都忘山路长。

前于后禺满空谷，山下人疑啸凤凰。
和赵鼎辅府判投赠贺雪之句
杨万里（宋代）

登城放目雪光中，万水千山一色同。
逗晓月华犹在地，未春柳色巳随风。
忽传别驾赠佳句，道是频年当屡豊。
捻断冰须愁寡和，玉花飞绕正蒙蒙。
移居二首
刘克庄（宋代）

庭下蔷薇树，花开玉雪球。
主人明日去，相对似含愁。
嘲妓（牧罢宣州幕，经陕，有酒纠妓肥硕，牧赠此诗）
杜牧（唐代）

盘古当时有远孙，尚令今日逞家门。一车白土将泥项，

十幅红旗补破裈.瓦官寺里逢行迹，华岳山前见掌痕。

不须惆怅忧难嫁，待与将书问乐坤。
出宰分宁别旧同舍五首 其三
韩驹（宋代）

昔惭芸阁姿，斥守蒲城市。五占天鸡星，未抆逐臣泪。

归闻长乐钟，疲马思一试。挈挈今又东，敝邑临无地。

人生缚微官，大似侏儒戏。升沉各几时，怨欣两当置。
鹧鸪天·黄公渚匑厂乙稿题辞
夏孙桐（清代）

唱遍潇潇暮雨词。吴宫花草不堪思。怀湘屈贾同千古，入洛机堪又一时。

工感慨，耐禁持。看看风水皱春池。千桑万海人间世，同向天涯话鬓丝。
袁高给事
石介（宋代）

掷毫不肯草丝纶，宰相难巡命别人。
明日执迥卢杞制，始知唐室有忠臣。
哭侄阿乘三首 其三
皇甫汸（明代）

长鱼疲侍疾，季琰妙通禅。毁性安疏节，无生得大年。

松邱成异代，花径隔重泉。一见西河泣，谁能不泫然。
彦通以诗送石菖蒲，和谢之
杨万里（宋代）

笑拂孤芳旋汲泉。忽如身堕晓霜天。
一生寒瘦知何用，只得清名垂万年。
偕刘月农登八境台示同游诸子
俞明震（清代）

衙居绝朋欢，乘兴策游骑。步上八境台，恍如脱拘系。

郁郁瞰孤城，脉脉延秋霁。生年去飘忽，忧患天所寄。

弥望结层阴，人烟堕冥昧。帆静如有待，鸟惊若相忌。

暝色赴依微，冈峦互睥睨。万感入迟暮，宦游非我意。

坐对好江山，宁为百年计。此邦多达人，所悲在民气。

吾子忧患身，抗心赴沉挚。至人通群情，毋忧负俗累。
杏花天慢（杏花）
曹勋（宋代）

桃蕊初谢，双燕来后，枝上嫩苞时节。绛萼滋浩露，照晓景、裁翦冰绡禁格。烟传靓质。似淡拂、妆成香颊。看暖日、催吐繁英，占断上林风月。

坛边曾见数枝，算应是真仙，故留春色。顿觉偏造化，且任他、桃李成蹊谁说。晴霁易雪。待对饮、清赏无歇。更爱惜、留引鹇禽，未须再折。
大行皇帝挽歌辞五首 其五
沈遘（宋代）

西望陵台远，阴阴白日昏。孤臣欲从死，累世未酬恩。

身隔千官列，心随万国奔。维临沧海上，泣血就湔痕。
剑臣雨中过觚庵留二日
俞明震（清代）

与子廿年交，冠裳弄恢诡。动驰身外名，妄念参悲喜。

真到天地翻，相看只如此。出世岂空言，吾庐枕秋水。

愧无辟谷方，炊烟时一起。等身若众木，回心向初地。

始知寂寞中，无惧亦无悔。山鸣暮雨深，秋光在灯底。

了了去来今，悠悠吾与子。隔水倘结邻，云山从此始。
次梁粹录囚上饶
方岳（宋代）

此老清如许，宁求使节知。
檄分风宪重，山到月岩奇。
秋色深宜雨，寒花并入诗。
圣朝本仁厚，鼠辈亦吾儿。
次赵保之清明即事五绝
洪咨夔（宋代）

草草携家去踏青，旧阡新冢纸钱轻。
触怀易作中年恶，羡杀儿童笑语声。
田家留客
王建（唐代）

人家少能留我屋，客有新浆马有粟。远行僮仆应苦饥，

新妇厨中炊欲熟。不嫌田家破门户，蚕房新泥无风土。

行人但饮莫畏贫。明府上来何苦辛。丁宁回语屋中妻，

有客勿令儿夜啼。双冢直西有县路，我教丁男送君去。
秦关
司空图（唐代）

形胜今虽在，荒凉恨不穷。虎狼秦国破，狐兔汉陵空。
出蜀门
欧阳詹（唐代）

北客今朝出蜀门，翛然领得入时魂。

游人莫道归来易，三不曾闻古老言。
十三夜招全真沅陵
赵蕃（宋代）

昨朝热如焚，今日凉如水。
岂惟悟天机。政自知物理。
黄华一月赊，桂子数夕事。
已办烹伏雌，相期泛浮蚁。
山寺送翁景芳归觐
谢翱（宋代）

弱云竹水湄，叶影碧离离。野别如秋梦，他宵独尔思。

林残西域果，钟动下方棋。可得朝还莫，相看长在兹。
送段明府
皇甫冉（唐代）

遥夜此何其，霜空残杳霭。方嗟异乡别，暂是同公会。

海林秋更疏，野水寒犹大。离人转吴岫，旅雁从燕塞。

日夕望前期，劳心白云外。
月中行（和黄复庵）
吴文英（宋代）

疏桐翠井早惊秋。叶叶雨声愁。灯前倦客老貂裘。燕去柳边楼。

吴宫寂寞空烟水，浑不认、旧采菱洲。秋花旋结小盘虬。蝶怨夜香留。
群从泛湖次叔韶弟韵
楼钥（宋代）

倚遍瀛洲十二栏，老蟾推出烂银盘。
绝怜千顷波澜阔，更觉满身风露寒。
境胜能令诗兴逸，夜深自喜酒肠宽。
离离挂影清如许，莫惜终宵作意看。
次李泰发韵二首送仲辅提刑弟还浙东 其二
李纲（宋代）

谒告来归若骏奔，友于真可裕礽昆。共伤庭玉先埋土，怅望鸰原增断魂。

白发自嗟临药灶，一瓶端欲寄空门。浙东耆旧如相问，为道衰迟愧主恩。
送最澄上人还日本国
林晕（唐代）

求获真乘妙，言归倍有情。玄关心地得，乡思日边生。

作梵慈云布，浮杯涨海清。看看达彼岸，长老散华迎。
渡荆门送别
李白（唐代）

渡远荆门外，来从楚国游。
山随平野尽，江入大荒流。
月下飞天镜，云生结海楼。
仍怜故乡水，万里送行舟。
御街行
佚名（宋代）

平生有个风流愿。愿长与梅为伴。问伊因甚破寒来，只恐百花先绽。比兰比麝，比酥比玉，休恁闲撩乱。
瑶台月下分明见。依旧残妆浅。不知分得几多香，一片清如一片。直须遮断，恐人眼毒，不解轻轻看。
宫词三十三首
曹勋（宋代）

六宫上直试罗衣，未听鞭声等驾时。
且趁晓闲临御札，官家常是下朝迟。
四安道中所见 其一
牟巘（宋代）

苍凉初日破林霏，几度言归今得归。兀兀篮舆续残梦，门前儿女挽人衣。
杂曲歌辞。排遍第四
佚名（唐代）

曙月当窗满，征人出塞遥。画楼终日闭，清管为谁调。
次韵道林会规方外
释德洪（宋代）

湘山半夜雨，断我西湖梦。卧看读书灯，花作扶头重。

晓窗晴泼读，倒挂闻么凤。起寻殿寒梅，小立幽香喷。

柳丝不胜绾，笋庭春脉动。春色已如许，乐事非一种。

平生所怀人，忽此笑语共。云轩为谁停，危坐山衲拥。

读高空丛林，志大骨森耸。开怀见赤心，亹亹饱谈诵。

坐客鹤脑侧，我亦快心孔。袖中出新诗，笔力发豪纵。

风日丽醇酽，黄泥初扬瓮。舌根有沧海，潮辩自掀涌。

何当横枯藤，齧镞追两本。吾宗欲颠覆，支者例阘茸。

君能为我起，逸足王良控。我诗如石田，疏理终无用。

朝来强锄垦，秃笔时呵冻。摩挲铜鍱腹，博君一笑捧。
病中偶成·其二
戚继光（明代）

边愁隐隐上颠毛，肺病那堪转侧劳？
惟有空庭一片月，漫移花影护征袍。